CELEX: 52015PC0289
Language: lv
Date: 2015-06-12
Title: Priekšlikums PADOMES ĪSTENOŠANAS LĒMUMS, ar ko Itālijai atļauj ieviest īpašu pasākumu, atkāpjoties no 206. un 226. panta Direktīvā 2006/112/EK par kopējo pievienotās vērtības nodokļa sistēmu

EIROPAS KOMISIJA
            Brisel?, 12.6.2015
            COM(2015) 289 final
            2015/0129(NLE)
            Priekšlikums
            PADOMES ĪSTENOŠANAS LĒMUMS,
            ar ko Itālijai atļauj ieviest īpašu pasākumu, atkāpjoties no 206. un 226. panta Direktīvā 2006/112/EK par kopējo pievienotās vērtības nodokļa sistēmu
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               Priekšlikuma pamatojums un mērķi
            
            
               Saskaņā ar 395. panta 1. punktu 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu (turpmāk „PVN direktīva”) Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, lai atkāptos no minētās direktīvas noteikumiem ar nolūku vienkāršot PVN iekasēšanas procedūru vai nepieļautu noteiktu veidu nodokļu nemaksāšanu vai izvairīšanos no nodokļu maksāšanas.
            
            
               Ar vēstuli, kas Komisijā reģistrēta 2014. gada 24. novembrī, Itālijas Republika lūdza atļauju piemērot atkāpi no PVN direktīvas 206. un 226. panta. Saskaņā ar PVN direktīvas 395. panta 2. punktu Komisija 2015. gada 16. marta vēstulē informēja pārējās dalībvalstis par Itālijas Republikas lūgumu. Komisija 2015. gada 17. marta vēstulē paziņoja Itālijas Republikai, ka tās rīcībā ir visa informācija, kas vajadzīga, lai izvērtētu lūgumu.
            
            
               Vispārīgais konteksts
            
            
               Pēc statistikas pārbaužu sistēmas ieviešanas Itālija ir atklājusi, ka saistībā ar preču un pakalpojumu piegādi valsts iestādēm pastāv ievērojama krāpšana PVN jomā. Saskaņā ar vispārējiem noteikumiem šīm piegādēm tiek piemērots PVN, un valsts iestādes to – kopā ar cenu – maksā piegādātājam. Itālija ir konstatējusi, ka ievērojams skaits piegādātāju izvairās no nodokļa maksāšanas, nemaksājot nodokļu iestādēm šo PVN.
            
            
               Lai izskaustu šādu praksi, Itālija ir pieprasījusi, lai valsts iestādēm paredzēto piegāžu gadījumā maksājamais PVN vairs nebūtu jāmaksā piegādātājam. Tomēr, tā kā valsts iestādes principā nav nodokļa maksātājas, nav iespējams piemērot tā dēvēto „apgrieztās maksāšanas” sistēmu, jo personas, kas nav nodokļa maksātājas, parasti neiesniedz PVN deklarācijas, kurās maksājamo PVN var aprēķināt un atskaitīt. Tāpēc Itālija plāno izveidot sistēmu, kuras ietvaros PVN, ko maksā par piegādēm valsts iestādēm, tiktu iemaksāts atsevišķā un bloķētā bankas kontā. Saskaņā ar Itālijas aplēsēm tas kopumā radītu PVN ieņēmumus aptuveni 741–1235 miljonu euro apmērā.
            
            
               Šādas sistēmas ieviešanas nolūkā Itālija ir lūgusi atļauju piemērot atkāpi no PVN direktīvas 206. panta, lai nodrošinātu, ka piegādātājam vairs nav jāmaksā nodokļu iestādēm PVN par savām piegādēm, jo, kā minēts iepriekš, piegādes saņēmušajai valsts iestādei ir jāiemaksā šis PVN īpašā kontā. Vienlaikus ir vajadzīga atkāpe no PVN direktīvas 226. panta attiecībā uz tās rēķinā iekļaujamās informācijas maksimālo apjomu, kuru var pieprasīt no piegādātājiem, kas ir nodokļa maksātāji, lai rēķinā iekļautu īpašu papildu norādi par to, ka PVN summa ir jāiemaksā minētajā atsevišķajā kontā, nevis jāmaksā piegādātājam.
            
            
               Kopš 2014. gada jūnija Itālijā ir īstenojusi pienākumu sagatavot elektroniskos rēķinus par piegādēm valsts iestādēm, kā rezultātā ir iespējams reāllaikā kontrolēt atsevišķus darījumus un precīzās PVN summas, kuras valsts iestādēm ir jāmaksā par saviem pirkumiem. Uz šīs precīzās informācijas pamata vajadzētu būt iespējams ar parasto kontroles metožu palīdzību revidēt attiecīgo nozari, neatkāpjoties no PVN direktīvas. Tomēr, lai izveidotu un īstenotu pienācīgu kontroles režīmu un pilnībā izmantotu elektronisko rēķinu sagatavošanas rezultātā pieejamo datu sniegtās priekšrocības, Itālija lūdza piešķirt atkāpi uz ierobežotu laikposmu, kurā tiktu piemērota iepriekš minētā īpašā sistēma. Vienlaikus Itālija piekrita nepieprasīt atkāpes atjaunināšanu.
            
            
               Saistībā ar šo elektronisko rēķinu sagatavošanu ir izveidota visu valsts iestāžu datubāze, kura ir pieejama īpaši šim nolūkam paredzētā tīmekļa vietnē, kam būtu jāsniedz piegādātājiem vajadzīgā garantija, ka viņi patiešām veic piegādes valsts iestādēm, kurām piemēro atkāpes pasākumu.
            
            
               Tomēr ierosinātā pasākuma sekas cita starpā ir tādas, ka nodokļa maksātāji, kuri galvenokārt piegādā preces vai pakalpojumus valsts iestādēm, vairs nevarēs atskaitīt samaksāto priekšnodokli no PVN, ko viņi par piegādēm saņem no saviem klientiem. Rezultātā šādi nodokļa maksātāji varētu pastāvīgi atrasties kredīta pozīcijā, un viņiem būs jāpieprasa nodokļu administrācijai šā PVN faktiska atmaksa.
            
            
               Tomēr atmaksas procedūra Itālijā ir izraisījusi bažas, un būtu jānorāda, ka šajā kontekstā joprojām pastāv pārkāpuma procedūra, kas vēl nav pabeigta
                  1
               .
            
            
               Ņemot to vērā, Itālija ir reformējusi savu atmaksas procedūru, kuras galvenā iezīme ir tas, ka PVN ir jāatmaksā prasītājam trīs mēnešu laikā. Papildus šai vispārējai reformai ir apzinātas vairākas nodokļa maksātāju kategorijas (attiecībā uz veikto uzņēmējdarbību un darījumu veidiem), kuru gadījumā atmaksu veic prioritārā kārtībā. Nodokļa maksātājiem, uz kuriem attiecas ierosinātās atkāpes darbības joma, varēs piemērot šo prioritāro procedūru.
            
            
                Tomēr, lai nodrošinātu vajadzīgos turpmākos pasākumus šīs atkāpes ietvaros, Itālijai tiek pieprasīts astoņpadsmit mēnešus pēc šīs atkāpes stāšanās spēkā iesniegt ziņojumu par procedūru, kādā tiek atmaksāts PVN šai nodokļa maksātāju kategorijai. Šajā ziņojumā jo īpaši būtu jāiekļauj statistika par vidējo laiku, kas vajadzīgs, lai faktiski atmaksātu PVN šiem nodokļa maksātājiem, un jāizklāsta īpašas problēmas, kas, iespējams, ir radušās šajā saistībā.
            
            
               Visbeidzot, Komisijas uzmanība tika vērsta uz to, ka Itālija jau esot sākusi piemērot pasākumu, nesagaidot attiecīgā Padomes lēmuma pieņemšanu.
            
            
               2.APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               Apspriešanās ar ieinteresētajām personām
            
            
               Šā priekšlikuma pamatā ir Itālijas lūgums, un tas attiecas vienīgi uz šo dalībvalsti.
            
         
         
            
               Ekspertu atzinumu pieprasīšana un izmantošana
            
            
               Neatkarīgu ekspertu atzinums nebija vajadzīgs.
            
            
               Ietekmes novērtējums
            
            
               Lēmuma mērķis galvenokārt ir apkarot ar PVN saistītu krāpšanu attiecībā uz preču un pakalpojumu piegādi valsts iestādēm, nosakot to, ka maksājamais PVN ir jāiemaksā atsevišķā un bloķētā bankas kontā.
            
            
               Tomēr, tā kā saskaņā ar šo sistēmu piegādātāji nesaņem PVN no saviem klientiem, viņiem biežāk būs jāpieprasa PVN faktiska atmaksa. Lai novērstu negatīvu ietekmi uz šiem nodokļa maksātājiem, ir būtiski, ka atmaksas procedūra darbojas pareizi. Saskaņā ar Itālijas sniegto informāciju šajā saistībā ir veikti vajadzīgie likumdošanas un administratīvie pasākumi.
            
            
               Pasākumam nebūs nelabvēlīgas ietekmes uz Savienības pašu resursiem, ko veido iekasētais PVN.
            
            
               3.PRIEKŠLIKUMA JURIDISKIE ASPEKTI
            
            
               Atļauja Itālijai piemērot atkāpi no PVN direktīvas, lai noteiktu, ka klientam nav jāmaksā piegādātājam PVN par valsts iestādēm veikto piegādi, bet gan šis PVN ir jāiemaksā īpašā bankas kontā. Priekšlikums Itālijai uzliek par pienākumu astoņpadsmit mēnešu laikā iesniegt ziņojumu par situāciju saistībā ar PVN atmaksu nodokļa maksātājiem, kurus skar šis pasākums.
            
            
               Juridiskais pamats
            
            
               PVN direktīvas 395. pants.
            
            
               Subsidiaritātes princips
            
            
               Vadoties pēc PVN direktīvas normas, kura ir šā priekšlikuma pamats, priekšlikums ir Savienības ekskluzīvā kompetencē. Tāpēc subsidiaritātes principu nepiemēro.
            
            
               Proporcionalitātes princips
            
            
               Priekšlikums ir saskaņā ar proporcionalitātes principu šādu iemeslu dēļ.
            
            
               Šis lēmums attiecas uz atļauju, ko piešķir dalībvalstij pēc tās lūguma, un tas neuzliek nekādus pienākumus.
            
            
               Ņemot vērā atkāpes ierobežoto darbības jomu, īpašais pasākums ir samērīgs ar vēlamo mērķi, t. i., apkarot nodokļu nemaksāšanu.
            
            
               4.IETEKME UZ BUDŽETU
            
            
               Juridisko instrumentu izvēle
            
            
               Saskaņā ar PVN direktīvas 395. pantu atkāpe no kopējiem PVN noteikumiem ir pieļaujama vienīgi ar Padomes atļauju, ko tā ar vienprātīgu lēmumu piešķir pēc Komisijas priekšlikuma. Turklāt Padomes lēmums ir vispiemērotākais juridiskais instruments, jo to var adresēt atsevišķām dalībvalstīm.
            
            
               5.IZVĒLES ELEMENTI
            
         
         
            
               Priekšlikumā ir iekļauta turpināmības klauzula – automātisks termiņš, kas šīs atkāpes gadījumā beidzas 2017. gada 31. decembrī.
            
            
               2015/0129 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar ko Itālijai atļauj ieviest īpašu pasākumu, atkāpjoties no 206. un 226. panta Direktīvā 2006/112/EK par kopējo pievienotās vērtības nodokļa sistēmu
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes 2006. gada 28. novembra Direktīvu 2006/112/EK par kopējo pievienotās vērtības nodokļa sistēmu
                  2
                un jo īpaši tās 395. panta 1. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Ar vēstuli, kas Komisijā reģistrēta 2014. gada 24. novembrī, Itālija lūdza atļauju ieviest īpašu pasākumu, atkāpjoties no Direktīvas 2006/112/EK 206. un 226. panta, saistībā ar pievienotās vērtības nodokļa (PVN) maksājumu un rēķinu izrakstīšanas noteikumiem.
            
            
               (2)Komisija 2015. gada 16. marta vēstulē informēja pārējās dalībvalstis par Itālijas lūgumu. Ar 2015. gada 17. marta vēstuli Komisija paziņoja Itālijai, ka tās rīcībā ir visa informācija, kas vajadzīga, lai izvērtētu lūgumu.
            
            
               (3)Itālija ir atklājusi ievērojama apmēra krāpšanu saistībā ar preču un pakalpojumu piegādi valsts iestādēm. Valsts iestāde maksā PVN par šīm piegādēm piegādātājam, kas parasti ir atbildīgs par šā PVN maksāšanu nodokļu administrācijai. Tomēr Itālija ir norādījusi, ka ievērojams skaits tirgotāju izvairās no nodokļa maksāšanas, nemaksājot nodokļu iestādēm PVN.
            
            
               (4)Itālija lūdza piešķirt atkāpi, lai nepieļautu, ka par piegādēm valsts iestādēm maksājamais PVN tiek maksāts piegādātājam, bet gan tā vietā tiek iemaksāts atsevišķā un bloķētā bankas kontā. Šai atkāpei būtu jānodrošina, ka tiek izslēgta šāda veida iespēja izvairīties no nodokļu maksāšanas, neskarot maksājamā PVN summu. Tāpēc attiecībā uz šīm piegādēm ir jāievieš atkāpe no Direktīvas 2006/112/EK 206. panta. Turklāt jāievieš arī atkāpe no Direktīvas 2006/112/EK 226. panta, lai rēķinā iekļautu īpašu norādi par to, ka PVN ir jāiemaksā minētajā īpašajā kontā.
            
            
               (5)Pasākuma rezultātā nodokļa maksātājiem, kuri veic piegādes valsts iestādēm, iespējams, būs biežāk jāpieprasa nodokļu administrācijai PVN faktiska atmaksa. Itālija ir norādījusi, ka tā ir veikusi vajadzīgos likumdošanas un administratīvos pasākumus atmaksas procedūras paātrināšanai, lai tādējādi nodrošinātu, ka pilnībā tiek ievērotas nodokļa maksātāju atskaitīšanas tiesības. Tāpēc Itālijai būtu jāuzliek par pienākumu 18 mēnešu laikā pēc atkāpes stāšanās spēkā Itālijā iesniegt Komisijai ziņojumu par vispārējo situāciju saistībā ar PVN atmaksu nodokļa maksātājiem un jo īpaši par vidējo laiku, kas vajadzīgs šai procedūrai. Itālija 2014. gadā ieviesa pienākumu sagatavot elektroniskos rēķinus par preču un pakalpojumu piegādēm valsts iestādēm. Tam būtu jāļauj nodrošināt pareizu attiecīgās nozares kontroli nākotnē, kad uz elektroniski pieejamo datu pamata tiks izveidots un īstenots pienācīgs kontroles režīms. Tiklīdz šī sistēma pilnībā darbosies, vairs nebūtu jāpiemēro atkāpe no Direktīvas 2006/112/EK. Tāpēc Itālija ir apstiprinājusi, ka tā nepieprasīs atkāpes atļaujas atjaunināšanu.
            
            
               (6)Tāpēc atkāpe ir samērīga ar izvirzītajiem mērķiem, jo tā ir ierobežota laika ziņā un attiecas tikai uz nozari, kas nodokļu nemaksāšanas dēļ izraisa būtiskas problēmas. Turklāt atkāpe nerada risku, ka krāpšana novirzītos uz citām nozarēm vai citām dalībvalstīm.
            
            
               (7)Atkāpe negatīvi neietekmēs galapatēriņa posmā iekasētos kopējos nodokļa ieņēmumus, un tai nebūs nelabvēlīgas ietekmes uz Savienības pašu resursiem, ko veido iekasētais PVN,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Atkāpjoties no Direktīvas 2006/112/EK 206. panta, Itālijai atļauj noteikt, ka PVN, kas maksājams par preču un pakalpojumu piegādi valsts iestādēm, saņēmējam ir jāiemaksā atsevišķā un bloķētā nodokļu administrācijas bankas kontā.
            
         
         
            
               2. pants
            
            
               Atkāpjoties no Direktīvas 2006/112/EK 226. panta, Itālijai atļauj noteikt, ka rēķinos, kas izdoti saistībā ar preču un pakalpojumu piegādi valsts iestādēm, tiek iekļauta īpaša norāde par to, ka PVN ir jāiemaksā minētajā atsevišķajā un bloķētajā nodokļu administrācijas bankas kontā.
            
            
               3. pants
            
            
               Itālija paziņo Komisijai par 1. un 2. pantā minētajiem valsts pasākumiem.
            
            
               Itālija 18 mēnešu laikā pēc 1. un 2. pantā minēto pasākumu stāšanās spēkā iesniedz Komisijai ziņojumu par vispārējo situāciju saistībā ar PVN atmaksu šo pasākumu skartajiem nodokļa maksātājiem un jo īpaši par vidējo atmaksas procedūras ilgumu.
            
            
               4. pants
            
            
               Šis lēmums zaudē spēku 2017. gada 31. decembrī.
            
            
               5. pants
            
            
               Šis lēmums ir adresēts Itālijas Republikai.
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  Pārkāpuma numurs 2013/4080.
               
               
                  
                     (2)
                  OV L 347, 11.12.2006., 1. lpp.